[pic] | COMISIA COMUNITĂŢILOR EUROPENE |

Bruxelles, 23.5.2008

COM(2008) 314 final

2008/0097 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 834/2007 privind producția ecologică și etichetarea produselor ecologice

(prezentată de Comisie)

EXPUNERE DE MOTIVE

1. CONTEXTUL PROPUNERII

Regulamentul (CE) nr. 834/2007 al Consiliului privind producția ecologică și etichetarea produselor ecologice se aplică începând cu 1 ianuarie 2009. În temeiul articolului 24 alineatul (1) litera (b) din regulamentul menționat, începând cu această dată, utilizarea siglei UE va deveni obligatorie în cazul produselor ecologice preambalate. Înainte de această dată, utilizarea siglei Comunității este opțională.

Scopul prezentei propuneri este de a amâna utilizarea obligatorie a siglei Comunității până la crearea unei noi imagini grafice a acesteia.

Această amânare va contribui la:

- evitarea confuziei create asupra consumatorilor de schimbarea siglelor UE într-o perioadă scurtă de timp și

- evitarea sarcinii financiare suplimentare asupra operatorilor economici, care ar trebui, la rândul lor, să schimbe ambalajele și etichetele într-o perioadă foarte scurtă.

Motivul propunerii:

Crearea unei noi sigle UE este necesară întrucât s-a constatat că sigla actuală utilizată pentru produsele ecologice în conformitate cu anexa V din Regulamentul (CEE) nr. 2092/91 al Consiliului se confundă ușor cu alte sigle, cum ar fi cele legate de calitate (IGP, DOP și STG) create în conformitate cu Regulamentul (CE) nr. 1898/2006 și cu Regulamentul (CE) nr. 1216/2007 ale Comisiei.

Asigurarea unor etichete informative cu o siglă distinctă și atrăgătoare, reprezentativă pentru produsul ecologic respectiv, pe care să îl identifice clar, este importantă pentru percepția consumatorilor.

Pentru a fi bine acceptată, noua siglă UE trebuie creată cu ajutorul marelui public. Acest lucru se va desfășura prin intermediul unui concurs public care va avea loc în cadrul campaniei de promovare a agriculturii ecologice, care va fi lansată în iulie 2008.

Această campanie se va desfășura pe o perioadă de trei ani; acest interval poate fi utilizat pentru organizarea unui concurs public desfășurat pe internet la nivel european, precum și pentru procesul ulterior de luare a deciziei. Calendarul menționat mai sus implică amânarea obligativității privind utilizarea siglei UE până la mijlocul anului 2010.

2. CONSULTAREA PĂR ţ ILOR INTERESATE ş I EVALUAREA IMPACTULUI

Au avut loc unele discu ții cu statele membre și cu părțile interesate cu privire la un prim proiect de reproiectare a siglei. Acestea au scos la iveală necesitatea unei largi consultări publice și, în măsura posibilului, a evitării elementelor de text în cadrul siglei.

3. ELEMENTE JURIDICE

La articolul 42 din Regulamentul (CE) nr. 834/2007 se adaugă un nou paragraf care stipulează faptul că articolul 24 alineatul (1) literele (b) și (c) din respectivul regulament se aplică începând cu 1 iulie 2010.

Temeiul juridic: Articolul 37 alineatul (2) din Tratatul de instituire a Comunității Europene

Propunerea respectă principiul proporționalității.

4. ALTE INFORMAțII

Propunerea nu are implicații bugetare și nici consecințe asupra bugetului UE.

În rezumat, propunerea este concisă și vizează introducerea clarității în sectorul european al produselor ecologice.

2008/0097 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 834/2007 privind producția ecologică și etichetarea produselor ecologice

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 alineatul (2),

având în vedere propunerea Comisiei,

având în vedere avizul Parlamentului European[1],

întrucât:

1. Regulamentul (CE) nr. 834/2007[2] al Consiliului a introdus norme referitoare la indicațiile obligatorii care trebuie menționate pe produsele ecologice, care, începând cu 1 ianuarie 2009, includ obligativitatea utilizării siglei Comunității pe alimentele preambalate, în conformitate cu articolul 24 alineatul (1) litera (b).

2. Sigla Comunității, în forma descrisă în anexa V la Regulamentul (CEE) nr. 2092/91 din 24 iunie 1991 al Consiliului privind metoda de producție agricolă ecologică și indicarea acesteia pe produsele agricole și alimentare[3], modificat prin Regulamentul (CE) nr. 331/2000 al Comisiei ar putea fi confundată cu alte sigle utilizate în prezent, cum ar fi cele utilizate în cazul indicațiilor geografice protejate sau al denumirilor de origine protejate în aplicarea Regulamentului (CE) nr. 1898/2006 al Comisiei din 14 decembrie 2006 de stabilire a normelor de aplicare a Regulamentului (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare[4] și cu sigla utilizată în cazul specialităților tradiționale garantate descrisă de Regulamentul (CE) nr. 1216/2007 al Comisiei din 18 octombrie 2007 de stabilire a normelor de aplicare a Regulamentului (CE) nr. 509/2006 al Consiliului privind specialitățile tradiționale garantate din produse agricole și alimentare[5].

3. Etichetarea informativă care să conțină o siglă comunitară distinctă și atrăgătoare, care să simbolizeze producția ecologică și să identifice cu claritate produsele este importantă pentru percepția consumatorilor. Crearea unei astfel de sigle și promovarea ei în rândul publicului necesită o anumită perioadă de timp.

4. În scopul de a evita o sarcină financiară și organizațională inutilă asupra agenților economici, este necesară amânarea obligativității utilizării siglei comunitare până la crearea noii sigle. Prezenta decizie nu interzice agenților economici să utilizeze, pe bază voluntară, actuala siglă, descrisă în anexa V la Regulamentul (CEE) nr. 2092/91 al Consiliului.

5. Prin urmare, este necesară modificarea în consecință a Regulamentului (CE) nr. 834/2007.

ADOPTĂ PREZENTUL REGULAMENT:

Articolul 1

La articolul 42 din Regulamentul (CE) nr. 834/2007 se adaugă al patrulea paragraf, după cum urmează:

„Prin derogare, articolul 24 alineatul (1) literele (b) și (c) se aplică începând cu 1 iulie 2010.”

Articolul 2

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președinte

[1] Aviz din XXX.2008 (nepublicat încă în Jurnalul Oficial ).

[2] JO L 189, 20.7.2007, p. 1.

[3] JO L 198, 22.7.1991, p. 1. Regulament modificat prin Regulamentul (CE) nr. 123/2008 al Comisiei, JO L 38, 13,2,2008, p. 3.

[4] JO L 48, 19.2.2000, p. 1.

[5] JO L 369, 23.12.2006, p. 1.